《空村谣》
元代·杨弘道

凄风羊角转，旷野埃尘腥。膏血夜为火，望际光青荧。

颓垣俯积灰，破屋仰见星。蓬蒿塞前路，瓦砾堆中庭。

杀戮馀稚老，疲羸行欲倾。居空村问汝，何以供朝昏？

气息仅相属，致词难遽言。往时百馀家，今日数人存。

顷筐长镵随日出，树木有皮草有根。舂磨沃饥火，水土仍君恩。

但恨诛求尽地底，官吏有时还到门。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。